ประเด็นผิดพลาด การยื่นแบบ ภงด.90 และ ภงด.91
โดย...สมชาย ชูเกตุ
1 เม.ย. 2559

โดย...สมชาย ชูเกตุ
การยื่นแบบแสดงรายการภาษีเงินได้บุคคลธรรมดาประจำปีภาษี 2558 กรณียื่นแบบเสียภาษีด้วยแบบฟอร์มกระดาษ วันสุดท้ายการยื่นแบบสิ้นสุดเมื่อวันพฤหัสบดีที่ 31 มี.ค. 2559 ที่ผ่านมา แต่หากยื่นแบบเสียภาษีผ่านเว็บไซต์ www.rd.go.th ของกรมสรรพากร ได้รับสิทธิขยายกำหนดเวลาออกไปอีก 8 วัน วันสุดท้ายของการยื่นแบบผ่านเว็บไซต์ www.rd.go.th ตรงกับวันศุกร์ที่ 8 เม.ย. 2559 ที่จะถึงนี้ ท่านใดที่ยังไม่ได้ยื่นแบบยังมีเวลา หากยื่นแบบพ้นกำหนดเวลาที่ขยายออกไปอีก 8 วัน หรือยื่นแบบผ่านเว็บไซต์ www.rd.go.th ภายในกำหนดเวลา หากเป็นกรณีมีภาษีชำระ แต่ไม่ได้ชำระภาษีภายในวันที่ 8 เม.ย. 2559 ถือว่ามิได้ยื่นแบบเสียภาษีแต่อย่างใด ต้องยื่นแบบเสียภาษีด้วยแบบฟอร์มกระดาษที่สำนักงานสรรพากรพื้นที่สาขา เสียค่าปรับ และเงินเพิ่มร้อยละ  1.5 ต่อเดือนของภาษีชำระอีกด้วย
ในแต่ละปียังมีผู้เสียภาษีที่ยื่นแบบเสียภาษีไม่ถูกต้องอีกเป็นจำนวนมาก อาจมาจากสาเหตุยื่นเสียภาษีปีละครั้ง หรือสองครั้ง โอกาสปฏิบัติผิดพลาดจึงมี    
ประเด็นผิดพลาดจากการยื่นแบบเสียภาษีเงินได้บุคคลธรรมดา (ภ.ง.ด.90 และ ภ.ง.ด.91) ที่ผู้เสียภาษีควรทราบ มีดังนี้   
การยื่นแบบผ่านเว็บไซต์ www.rd.go.th ของกรมสรรพากร ประเด็นที่มักปฏิบัติผิดพลาด เช่น เมื่อกรอกข้อมูลตามแบบเสร็จแล้ว ไม่ยืนยันการยื่นแบบให้เสร็จสิ้น ถือว่ามิได้ยื่นแบบเสียภาษี หรือกรณีมีภาษีต้องชำระและได้ยืนยันการยื่นแบบเรียบร้อยแล้ว แต่ไม่ชำระภาษีภายในเวลาที่กฎหมายกำหนด ถือว่ายังมิได้ยื่นแบบเช่นเดียวกัน กรณีที่ไม่แน่ใจว่าตนเองได้ยื่นแบบผ่านเว็บไซต์ได้แล้วหรือไม่ สามารถตรวจสอบได้โดยใช้รหัสผ่านของตนเองเข้าไปตรวจสอบได้ หากยื่นแบบในครั้งก่อนหน้านั้นไว้แล้ว ข้อความก็จะบอกว่าได้ยื่นแบบแล้ว  
ประเภทเงินได้พึงประเมิน ประเด็นที่มักปฏิบัติผิดพลาด ก็คือ ไม่ทราบว่าเงินได้พึงประเมินที่ได้รับเป็นเงินได้พึงประเมินประเภทใด ทำให้การใช้สิทธิหักค่าใช้จ่ายไม่ถูกต้องไปด้วย กฎหมายกำหนดให้เงินได้พึงประเมินแต่ละประเภทหักค่าใช้จ่ายแตกต่างกันไป มีหักค่าใช้จ่ายเหมือนกันน้อยมาก ดังนั้นการจำแนกประเภทเงินได้พึงประเมินให้ถูกต้อง จึงเป็นเรื่องสำคัญ หากไม่แน่ใจควรสอบถามผู้รู้หรือเจ้าหน้าที่
การนำดอกเบี้ยเงินฝากธนาคาร หรือเงินปันผลจากการถือหุ้นในบริษัทไปยื่นรวมคำนวณภาษี ดอกเบี้ยหรือเงินปันผล กฎหมายให้สิทธิเลือกว่าจะนำไปรวมคำนวณภาษีหรือไม่ก็ได้ หากเลือกนำดอกเบี้ยไปรวมคำนวณกับเงินได้ประเภทอื่นๆ ต้องนำดอกเบี้ยทุกบัญชีเงินฝากไปรวมคำนวณภาษี ไม่สามารถเลือกบางบัญชีเงินฝากได้ หรือเงินปันผล หากเลือกนำไปรวมคำนวณภาษีต้องนำทุกรายการไปยื่นรวมคำนวณภาษี ไม่สามารถเลือกบางรายการได้ 
การใช้สิทธิยกเว้นภาษีจากการซื้อหน่วยลงทุนในกองทุนรวมเพื่อการเลี้ยงชีพหรือซื้อหน่วยลงทุนในกองทุนรวมหุ้นระยะยาว ผู้ใช้สิทธิต้องพึงระมัดระวังการใช้สิทธิต้องไม่เกินกว่าร้อยละ 15 ของเงินได้พึงประเมินที่ต้องเสียภาษี และไม่เกิน 5 แสนบาท    
ค่าอุปการะเลี้ยงดูบิดา มารดา บุตรผู้ใช้สิทธิลดหย่อนต้องตรวจสอบดูว่า บิดาหรือมารดาต้องไม่มีเงินได้พึงประเมินเกินกว่า 3 หมื่นบาท/ปี และบิดามารดามีอายุ 60 ปีขึ้นไป บิดาหรือมารดาต้องทำหนังสือตามแบบฟอร์มที่กฎหมายกำหนด ว่าจะให้บุตรคนใดใช้สิทธิลดหย่อน   
มีประเด็นที่มักปฏิบัติผิดพลาดอีกแยะ หากไม่มั่นใจก็ให้สอบถามเจ้าหน้าที่ก่อนยื่นแบบเสียภาษี ผิดพลาดไปแล้วอาจเสียเงินเพิ่มเติม หรือได้คืนภาษีไม่ถูกต้องตามจริง สวัสดีครับ